laion/Wikipedia-Exotic huggingface dataset:
তোয়্যামা প্রশাসনিক অঞ্চল

তোয়্যামা প্রশাসনিক অঞ্চল (富山県? তোয়্যামা কেন্‌) হল জাপানের মূল দ্বীপ হোনশুর চুউবু অঞ্চলের অন্তর্গত হোকুরিকু উপাঞ্চলে অবস্থিত একটি প্রশাসনিক অঞ্চল। এর রাজধানী তোয়্যামা নগর। রাশিয়ার বাইরে পূর্ব এশিয়ার একমাত্র হিমবাহটি এখানে অবস্থিত; এটিকে ২০১২ খ্রিঃ শনাক্ত করা হয়। ঐতিহাসিকভাবে তোয়্যামা প্রশাসনিক অঞ্চল এচ্চুউ প্রদেশ নামে পরিচিত ছিল। ১৮৭১ এ হান্‌ ব্যবস্থার অবসানের পর এচ্চুউ প্রদেশের ইমিযু জেলা নানাও প্রশাসনিক অঞ্চলের সাথে যুক্ত করা হয়, এবং অবশিষ্ট অংশের নতুন নামকরণ হয় নিইকাওয়া প্রশাসনিক অঞ্চল। ১৮৭২ এ ইমিযু জেলা আবার নিইকাওয়ায় সংযুক্ত হয়। ১৮৭৬ থেকে ১৮৮১ খ্রিঃ পর্যন্ত নিইকাওয়া ও ইশিকাওয়া প্রশাসনিক অঞ্চল দুটি সংযুক্ত থাকে। তার পর শেষ বারের মত এদের পৃথকীকরণ হয় এবং নিইকাওয়ার নতুন নামকরণ হয় তোয়্যামা প্রশাসনিক অঞ্চল। ১৯৫০ খ্রিঃ নাগাদ তোয়্যামায় কুখ্যাত ইতাই-ইতাই ঘটনা ঘটে। তোয়্যামা প্রশাসনিক অঞ্চলের পশ্চিমে আছে ইশিকাওয়া প্রশাসনিক অঞ্চল, উত্তর-পশ্চিমে নিইগাতা প্রশাসনিক অঞ্চল, দক্ষিণ-পূর্ব ও দক্ষিণে যথাক্রমে নাগানো ও গিফু প্রশাসনিক অঞ্চল এবং উত্তরে আছে জাপান সাগর। ২০১২ এর এপ্রিল মাসের হিসেব অনুযায়ী তোয়্যামা প্রশাসনিক অঞ্চলের ৩০ শতাংশ ভূমি সংরক্ষিত বনাঞ্চল। এর মধ্যে আছে চুউবু-সাংগাকু ও হাকুসান জাতীয় উদ্যান, নোতো হান্তোও উপ-জাতীয় উদ্যান এবং ছয়টি প্রশাসনিক আঞ্চলিক উদ্যান। ২০০০ এর দশকে তোয়্যামার অনেকগুলি পৌর অঞ্চলের পারস্পরিক সংযোজন হওয়ার ফলে এখন এখানে জাপানের সবচেয়ে কম সংখ্যক পৌরসভার অবস্থান। এগুলির মধ্যে আছে ১০ টি নগর, ২ টি জেলা, ৪ টি শহর ও একটি মাত্র গ্রাম। পূর্বোক্ত সংযোজনের আগে এই সংখ্যাগুলি ছিল যথাক্রমে ৯ টি নগর, ১৮ টি শহর ও ৮ টি গ্রাম। ২০১৪ এর হিসেব অনুযায়ী তোয়্যামা জাপানের মোট ধান উৎপাদনের ২.৫% উৎপাদন করত। তাতে পর্বতের খরস্রোতা নদী থেকে জলবিদ্যুৎ উৎপন্ন হয়। জাপান সাগরের উপকূল বরাবর অনেকগুলি মাছের ভেড়ি আছে। এখানকার ফার্মাসিউটিকাল শিল্প প্রধান কারিগরী শিল্পের স্থান অধিকার করে। এর পরেই আছে বৈদ্যুতীন যন্ত্র ও যন্ত্রাংশ; এই শ্রেণীর মধ্যে শিল্পে কাজে লাগানোর যোগ্য রোবট প্রভৃতিও পড়ে। এছাড়া অ্যালুমিনিয়াম, তামা প্রভৃতি দিয়ে ধাতব বস্তুনির্মাণ শিল্পও উল্লেখযোগ্য। কান্‌সাই বিদ্যুৎশক্তি সংস্থার জন্য কুরোবে বাঁধ জলবিদ্যুৎ উৎপাদন করে। এটি কুরোবে নদীর উপর অবস্থিত। ২০০৮ এর ১লা ফেব্রুয়ারির হিসেব অনুযায়ী তোয়্যামা প্রশাসনিক অঞ্চলের জনসংখ্যা ছিল ১১,০৪,২৩৯ জন। 富山県の魅力・観光>シンボル। Toyama Prefectural website (Japanese ভাষায়)। Toyama Prefecture। সংগ্রহের তারিখ ৯ সেপ্টেম্বর ২০১১। উদ্ধৃতি শৈলী রক্ষণাবেক্ষণ: অচেনা ভাষা (link) Nussbaum, Louis-Frédéric. (2005). "Toyama prefecture" in গুগল বইয়ে Japan Encyclopedia, p. 991, পৃ. 991,; "Hokuriku" at গুগল বইয়ে p. 344, পৃ. 344,. Nussbaum, "Toyama" at গুগল বইয়ে p. 991, পৃ. 991,. First glaciers of Japan recognised Nussbaum, "Provinces and prefectures" at গুগল বইয়ে p. 780, পৃ. 780,. "General overview of area figures for Natural Parks by prefecture" (পিডিএফ)। Ministry of the Environment। সংগ্রহের তারিখ ২৯ জুন ২০১২।  "米の生産　〔2014年〕" (Japanese ভাষায়)। মার্চ ৩০, ২০১৫ তারিখে মূল থেকে আর্কাইভ করা। সংগ্রহের তারিখ মে ১১, ২০১৫। উদ্ধৃতি শৈলী রক্ষণাবেক্ষণ: অচেনা ভাষা (link)
ইশিকাওয়া প্রশাসনিক অঞ্চল

ইশিকাওয়া প্রশাসনিক অঞ্চল (石川県? ইশিকাওয়া কেন্‌) হল জাপানের মূল দ্বীপ হোনশুর চুউবু অঞ্চলের অন্তর্গত একটি প্রশাসনিক অঞ্চল। এর রাজধানী কানাযাওয়া নগর। ইশিকাওয়া প্রশাসনিক অঞ্চলে প্রাপ্ত পুরা প্রস্তর যুগের সামান্য নিদর্শন পাওয়া গেছে নোমি এলাকার তাদাশিনো অঞ্চলে। নোতো-চোওয়ের মাওয়াকি ধ্বংসাবশেষ জোমোন সংস্কৃতির একটি দীর্ঘস্থায়ী আস্তানা ছিল বলে অনুমান করা হয়। উত্তর-পূর্ব উপকূলে অর্থাৎ হোকুরিকু উপাঞ্চলে য়ায়োই সংস্কৃতির ধ্বংসাবশেষ পাওয়া গেছে। হেইয়ান যুগে হাকুসান পর্বতকে কেন্দ্র করে এক ধর্মবিশ্বাস মাথাচাড়া দেয় এবং দীর্ঘকাল ধরে এই ধর্মবিশ্বাসের অনুগামীদের সাথে রাষ্ট্রক্ষমতার বিরোধ চলতে থাকে। সেন্‌গোকু যুগে ওদা নোবুনাগার হুকুমে শিবাতা কাৎসুয়্যা এই অঞ্চল জয় করেন; এর পর নোদো অঞ্চলটি মায়েদা তোশিইয়েকে এবং কাগা অঞ্চল সাকুমা সাকামাসাকে দান করেন। নোবুনাগার মৃত্যুর পর তোয়োতোমি হিদেয়োশি ক্ষমতায় এলে ওয়্যামা দুর্গ (বর্তমান কানাযাওয়া দুর্গ) মায়েদা তোশিয়ার অধিকারে আসে। এদো যুগের শেষার্ধে ১৭৯২ খ্রিঃ নাগাদ এখানে কাগা পরিবারের শাসনে বালিকা বিদ্যালয় মেইজিন-দো ও মার্শাল আর্টের বিদ্যালয় স্থাপিত হয়। সমসাময়িক শিক্ষাপদ্ধতিতে কনফুসীয় ধর্মের পাশাপাশি শিক্ষাবিজ্ঞান, ভেষজবিদ্যা, বর্ষপঞ্জি গণনা, গণিত ইত্যাদিও শেখানো হত। তোকুগাওয়া শোগুনতন্ত্রের অন্তিম লগ্ন থেকে সামুদ্রিক প্রতিরক্ষায় নজর দেওয়া হয়। এর অন্তর্গত ছিল পাশ্চাত্য ধাঁচে গড়া একটি সেনা বিদ্যালয়, সমুদ্র পর্যবেক্ষণ ও নজরদারির জন্য ইউরোপ থেকে একটি দূরপাল্লার জাহাজও কেনা হয়েছিল। ১৮৭২ খ্রিঃ কাগা ও নোতো প্রদেশের সংযোগের মাধ্যমে বর্তমান ইশিকাওয়া প্রশাসনিক অঞ্চল গড়ে ওঠে। ১৮৯৬ ও ১৯৩৪ খ্রিঃ তেতোরি নদীর বন্যায় অনেক ক্ষয়ক্ষতিহয়। বিশেষত ১৯৩৪ এর বন্যাটি হয়েছিল নদীর পার্বত্য প্রবাহে, ফলে ব্যাপক ধস নেমে সমগ্র নদী অববাহিকা বিধ্বস্ত হয়ে যায়। ৯৭ জনের মৃত্যু ও ১৫ জন নিখোঁজ হন। এহেন দুর্ঘটনা জাপানে নজিরবিহীন। দ্বিতীয় বিশ্বযুদ্ধে ইশিকাওয়া প্রশাসনিক অঞ্চলকে বিশেষ দুর্ভোগ পোয়াতে হয়নি। প্রশান্ত মহাসাগরীয় ক্ষেত্রে যুদ্ধের সময় এটিই ছিল জাপানের একমাত্র প্রশাসনিক অঞ্চল যা মার্কিন বোমারু বিমানের হানা এড়িয়ে গিয়েছিল। ইশিকাওয়া প্রশাসনিক অঞ্চল জাপান সাগরের উপকূলে অবস্থিত। এর উত্তরের অংশটি নোতো উপদ্বীপ, এবং সংকীর্ণ দক্ষিণভাগ বন্ধুর ও পর্বতময়; এখানকার উপকূলেই অবস্থিত ইশিকাওয়ার প্রধান নগর কানাযাওয়া। কয়েকটি দ্বীপও ইশিকাওয়া প্রশাসনিক অঞ্চলের অন্তর্গত, যেমন নোতোজিমা, মিৎসুকেজিমা ও হেগুরাজিমা। ২০১২ এর এপ্রিলের হিসেব অনুযায়ী ইশিকাওয়ার ১৩ শতাংশ ভূমি সংরক্ষিত বনাঞ্চল। এর মধ্যে আছে হাকুসান জাতীয় উদ্যান, এচিযেন-কাওয়া কাইগান ও নোতো হান্তোও উপ-জাতীয় উদ্যান এবং পাঁচটি প্রশাসনিক আঞ্চলিক উদ্যান। Nussbaum, Louis-Frédéric. (2005). "Chūbu" in গুগল বইয়ে Japan Encyclopedia, p. 126, পৃ. 126,. Nussbaum, "Kanazawa" in গুগল বইয়ে p. 467, পৃ. 467,. Nussbaum, "Provinces and prefectures" in গুগল বইয়ে p. 780, পৃ. 780,. 「昭和9年災害概要」金沢河川国道事務所 "General overview of area figures for Natural Parks by prefecture" (পিডিএফ)। Ministry of the Environment। সংগ্রহের তারিখ ২ জুলাই ২০১২।
ফুকুই প্রশাসনিক অঞ্চল

ফুকুই প্রশাসনিক অঞ্চল (福井県? ফুকুই কেন্‌) হল জাপানের মূল দ্বীপ হোনশুর চুউবু অঞ্চলের অন্তর্গত একটি প্রশাসনিক অঞ্চল। এর রাজধানী ফুকুই নগর। কাৎসুয়্যামা নগরের সুগিয়ামা নদী উপত্যকায় অবস্থিত কিতাদানি ডাইনোসর খাত থেকে বেশ কিছু ডাইনোসরের জীবাশ্ম আবিষ্কৃত হয়েছে। এদের মধ্যে আছে মেগার‍্যাপ্টোরান ফুকুইর‍্যাপ্টর কিতাদানিয়েন্সিস, হ্যাড্রোসরিড ফুকুইসরাস তেতোরিয়েন্সিস, সিলুরোসরিয়ান ফুকুইভেনাটর প্যারাডক্সাস, টাইটানোসরিফর্ম ফুকুইটাইটান নিপ্পনেন্সিস এবং একটি অজানা ড্রোমওসরিড। ১৮৭১ খ্রিঃ মেইজি পুনর্গঠনের সময় ওয়াকাসা ও এচিযেন প্রদেশের সংযুক্তির মাধ্যমে ফুকুই প্রশাসনিক অঞ্চল গঠিত হয়। এদো যুগে এখানকার দাইমিয়ো মাৎসুদাইরা পরিবার শোগুন তোকুগাওয়া ইয়েআসুর বংশধর ছিল। দ্বিতীয় বিশ্বযুদ্ধের সময় ফুকুই নগরে প্রবল বোমাবর্ষণ হয় এবং পরিখাবেষ্টিত ফুকুই দুর্গ ধূলিসাৎ হয়ে যায়। বর্তমানে দুর্গের স্থানে ফুকুই প্রশাসনিক অঞ্চলের সরকারী কার্যালয় অবস্থিত। ফুকুই প্রশাসনিক অঞ্চল জাপান সাগরের উপকূলে অবস্থিত, এবং অতীতে ওয়াকাসা নামে পরিচিত এর পশ্চিমাংশে আছে এক সংকীর্ণ সমভূমি যার দক্ষিণে পর্বত ও উত্তরে সমুদ্র। পূর্বাংশ অর্থাৎ পূর্বতন এচিযেনের সমভূমি অপেক্ষাকৃত চওড়া; এখানেই রাজধানী নগর ও অধিকাংশ জনবসতি অবস্থিত। শীতকালে এচিযেনের পার্বত্য অঞ্চলে প্রবল তুষারপাত হয়। ২০০৮ এর ৩১শে মার্চের হিসেব অনুযায়ী ফুকুই প্রশাসনিক অঞ্চলের ১৫ শতাংশ সংরক্ষিত বনাঞ্চল। এর মধ্যে আছে হাকুসান জাতীয় উদ্যান, এচিযেন-কাওয়া কাইগান ও ওয়াকাসা ওয়ান উপ-জাতীয় উদ্যান এবং ওকেৎসু কোওগেন প্রশাসনিক আঞ্চলিক উদ্যান। সাবায়ে নগরে জাপানের কাঁচ কুটিরশিল্পের ৯০% প্রস্তুত হয়। ৎসুগুরা নগর সন্নিহিত ওয়াকাসা উপসাগর বরাবর অনেকগুলি পরমাণু বিদ্যুৎ উৎপাদন কেন্দ্র আছে। এগুলি থেকে কেইহান্‌শিন মহানগর অঞ্চলে বিদ্যুৎ সরবরাহ করা হয়। ফুকুই প্রশাসনিক অঞ্চলে মোট ১৪ টি নিউক্লীয় রিয়্যাক্টর আছে; এই সংখ্যা জাপানের সমস্ত প্রশাসনিক অঞ্চলের মধ্যে সর্বাধিক। ফুকুই জাপানের অপেক্ষাকৃত কম বসতিপূর্ণ প্রশাসনিক অঞ্চলগুলির মধ্যে অন্যতম। ২০১৫ এর সেপ্টেম্বরের হিসেব অনুযায়ী এখানে ২,৮১,৩৯৪ টি বাড়িতে মোট ৭,৮৫,৫০৮ জন বাসিন্দা ছিলেন। জাপানের অবশিষ্টাংশের মত ফুকুইও ক্রমহ্রাসমান জনসংখ্যা ও ক্রমবর্ধমান প্রবীণ জনসংখ্যা নিয়ে সমস্যায় ভুগছে। ২০১৫ এর জুলাই মাসে ২৮.৬% মানুষের বয়স ছিল ৬৫ এর বেশি। এছাড়া ২০১০ এর অক্টোবরের ৮,০৬,০০০ জনের নিরিখে ২০১৫ এর জনসংখ্যা ছিল ২.৬% কম। ইচিজোওদানি আসাকুরা পরিবারের ঐতিহাসিক ধ্বংসাবশেষ জাপানে সাংস্কৃতিক ক্ষেত্রে অন্যতম সর্বাধিক গুরুত্বপূর্ণ স্থান। ১২৪৪ খ্রিঃ প্রতিষ্ঠিত এইহেই-জি মন্দির অন্যতম প্রাচীনতম বৌদ্ধ শিক্ষাঙ্গন ও সন্ন্যাসী প্রশিক্ষণকেন্দ্র। ১৫৭৬ খ্রিঃ নির্মিত মারুওকা দুর্গ জাপানের অন্যতম প্রাচীনতম দুর্গ। Nussbaum, Louis-Frédéric. (2005). "Fukui-ken" in গুগল বইয়ে Japan Encyclopedia, p. 217, পৃ. 217,; "Chūbu" গুগল বইয়ে Japan Encyclopedia, p. 126, পৃ. 126,. Nussbaum, "Fukui" in গুগল বইয়ে Japan Encyclopedia, p. 217, পৃ. 217,. Nussbaum, "Provinces and prefectures" in গুগল বইয়ে Japan Encyclopedia, p. 780, পৃ. 780,. "General overview of area figures for Natural Parks by prefecture" (পিডিএফ)। Ministry of the Environment। সংগ্রহের তারিখ ৪ ফেব্রুয়ারি ২০১২।
নাগানো প্রশাসনিক অঞ্চল

নাগানো প্রশাসনিক অঞ্চল (長野県? নাগানো কেন্‌) হল জাপানের মূল দ্বীপ হোনশুর চুউবু অঞ্চলে অবস্থিত একটি স্থলবেষ্টিত প্রশাসনিক অঞ্চল। এর রাজধানী নাগানো নগর। ঐতিহাসিকভাবে নাগানো অঞ্চল শিনানো প্রদেশ নামে পরিচিত ছিল। সেন্‌গোকু যুগে শিনানো প্রদেশকে একাধিক বার বিভিন্ন সামন্ত প্রভু ও দুর্গনগর রক্ষকদের মধ্যে ভাগ করে দেওয়া হয়। এই দুর্গনগরগুলির মধ্যে ছিল কোমোরো, ইনা ও উয়েদা। তাকেদা শিংগেন ও উয়েসুগি কেন্‌শিনের দ্বন্দ্বে শিনানো প্রদেশ তাকেদার অন্যতম শক্ত ঘাঁটি ছিল। ১৮৭১ এ মেইজি পুনর্গঠনের সময় হান্‌ ব্যবস্থার লোপ এবং প্রশাসনিক অঞ্চল ব্যবস্থার প্রবর্তনের সময় শিনানো প্রদেশকে নাগানো ও চিকুমা প্রশাসনিক অঞ্চলে ভাগ করা হয়। ১৮৭৬ এ আবার এই দুই অঞ্চলকে একত্র করে নাগানো প্রশাসনিক অঞ্চল হিসেবে শাসন করা হতে থাকে। নাগানো একটি স্থলবেষ্টিত প্রশাসনিক অঞ্চল এবং গোটা জাপানে সমুদ্র থেকে সবচেয়ে দূরবর্তী অঞ্চলটি এখানে অবস্থিত। এই বিন্দুটি সাকু নগরের মধ্যে পড়ে। পর্বতময় ভূপ্রকৃতি অঞ্চলটিকে অপেক্ষাকৃত বিচ্ছিন্ন করে রেখেছে, এবং এখানে আগত মানুষের অনেকেই ছুটি কাটাতে নাগানোর বিভিন হ্রদে অবস্থিত রিসর্টে আসেন। এই হ্রদগুলির মধ্যে কিযাকি হ্রদ উল্লেখ্য। ২০১২ এর এপ্রিলের হিসেব অনুযায়ী নাগানোর ২১ শতাংশ এলাকা সংরক্ষিত বনাঞ্চল। এর মধ্যে আছে চিচিবু তামা কাই, চুউবু-সাংগাকু, জোওশিন্‌এৎসু কোওগেন ও মিনামি আল্পস জাতীয় উদ্যান, মিয়োগি-আরাফুনে-সাকু কোওগেন, তেন্‌রিউ-ওকুমিকাওয়া ও ইয়াৎসুগাতাকে-চুউশিন কোওগেন উপ-জাতীয় উদ্যান এবং ছয়টি প্রশাসনিক আঞ্চলিক উদ্যান। পাহাড় পর্বত ও পার্বত্য হ্রদ অধ্যুষিত নাগানো প্রশাসনিক অঞ্চলে বিভিন্ন মনোরম প্রাকৃতিক স্থানকে কেন্দ্র করে পর্যটন শিল্পের বিকাশ হয়েছে। বিশ্বের অন্যতম উচ্চতম গিজার বা প্রাকৃতিক উষ্ণ ফোয়ারা সুওয়ায় অবস্থিত। কিরিগামিনে পর্বত একটি তুষারাবৃত সুপ্ত আগ্নেয়গিরি। এছাড়া অঞ্চলটির ঐতিহাসিক গুরুত্বও এক্ষেত্রে সহায়ক হয়েছে। সুওয়া তাইশা জাপানের প্রাচীনতম তীর্থস্থানগুলি অন্যতম। মাৎসুমোতো দুর্গ জাপানের অন্যতম জাতীয় সম্পদ। নাগানো নগরে রয়েছে জাপানের বৃহত্তম স্কি রিসর্ট শিগা কোগেন। এর কাছেই আছে জিগোকুদানি বানর উদ্যান, যেখানকার উষ্ণ প্রস্রবণে বিখ্যাত জাপানি ম্যাকাক জাতীয় বানরদের প্রায়ই স্নানরত দেখা যায়। নাগানো নগরে ১৯৯৮ খ্রিঃ শীতকালীন অলিম্পিক ও প্যারালিম্পিক প্রতিযোগিতা অনুষ্ঠিত হয়েছিল। এটি ছিল জাপানে অনুষ্ঠিত তৃতীয় অলিম্পিক ও দ্বিতীয় শীতকালীন অলিম্পিক। ২০১০ পর্যন্ত অনুষ্ঠিত শীতকালীন অলিম্পিকগুলির মধ্যে নাগানোর অবস্থান সবচেয়ে দক্ষিণে। প্রতি বছর এই ক্রীড়ার স্মৃতি জীবিত রাখতে নাগানো অলিম্পিক স্মৃতি ম্যারাথন আয়োজিত হয়। Nussbaum, Louis-Frédéric. (2005). "Nagano prefecture" in গুগল বইয়ে Japan Encyclopedia, p. 682, পৃ. 682,; "Chūbu" at গুগল বইয়ে p. 126, পৃ. 126, Nussbaum, "Nagano" at গুগল বইয়ে p. 682, পৃ. 682, Nussbaum, Louis-Frédéric. (2005). "Ōmi" in গুগল বইয়ে Japan Encyclopedia, p. 863, পৃ. 863,. "General overview of area figures for Natural Parks by prefecture" (পিডিএফ)। Ministry of the Environment। সংগ্রহের তারিখ ২৫ এপ্রিল ২০১২।  "Nationwide List of Ichinomiya," p. 2. ওয়েব্যাক মেশিনে আর্কাইভকৃত ১৭ মে ২০১৩ তারিখে; retrieved 2011-08-010
শিযুওকা প্রশাসনিক অঞ্চল

শিযুওকা (বা, শিজুওকা) প্রশাসনিক অঞ্চল (静岡県? শিজুওকা কেন্‌) হল জাপানের মূল দ্বীপ হোনশুর চুউবু অঞ্চলে অবস্থিত একটি প্রশাসনিক অঞ্চল। এর রাজধানী শিযুওকা নগর, এবং সর্বাধিক ঘনবসতিপূর্ণ নগর হামামাৎসু। শিযুওকায় আজ থেকে প্রায় ১৪,০০০ বছর আগেকার জনবসতির নিদর্শন ও দেহাবশেষ পাওয়া গেছে। ১৯৬০ এর দশকে এই আবিষ্কার হওয়ার পর থেকে আজ পর্যন্ত আবিষ্কৃত প্রাগৈতিহাসিক নমুনা উদ্ধার করা হয়েছে সমগ্র প্রশাসনিক অঞ্চলের প্রায় ২০০ টি স্থান থেকে। প্রধানত ইওয়াতাহারা মালভূমির পশ্চিমাংশ, আশিতাকায়ামা পর্বতের দক্ষিণ এবং হাকোনে পার্বত্যাঞ্চলে এই নমুনাগুলির অধিকাংশ কেন্দ্রীভূত। প্রাচীন তোতোমি, সুরুগা ও ইযু প্রদেশের সংযুক্তির মাধ্যমে বর্তমান শিযুওকা প্রশাসনিক অঞ্চলের সৃষ্টি হয়। শিযুওকা ছিল প্রথম তোকুগাওয়া শোগুন, তোকুগাওয়া ইয়েআসুর জন্মস্থান। তিনি কান্তোও অঞ্চলের হোওজোও পরিবারকে পরাস্ত করার পর সেখানে রাজধানী স্থানান্তর করেন এবং শিযুওকার শাসনভার ওদা নোবুনাগার হাতে ন্যস্ত করে যান। শোগুন পদে আসীন হওয়ার পর পুনরায় অধুনা শিযুওকা নগর-সন্নিহিত অঞ্চল শোগুনের প্রত্যক্ষ একচ্ছত্র ক্ষমতায় আসে। ১৮৬৮ খ্রিঃ মেইজি সম্রাটের অভিষেকের সময় শিযুওকা নগর ও তৎসন্নিহিত অঞ্চল নিয়ে পূর্বতন হান্‌ ব্যবস্থা অনুসারে গঠিত হয় সুন্‌পু সামন্তক্ষেত্র বা শিযুওকা হান, যার অধিকার থাকে তোকুগাওয়া পরিবারেরই হাতে। ১৮৭১ খ্রিঃ ২৯শে আগস্ট হান ব্যবস্থার বিলোপ ঘটিয়ে শিযুওকা ও হোরিয়ে প্রশাসনিক অঞ্চল গঠিত হয়। বার বার মানচিত্র বদলের পর ১৮৭৬ খ্রিষ্টাব্দ নাগাদ শিযুওকা প্রশাসনিক অঞ্চল তার বর্তমান আকৃতি লাভ করে। শিযুওকা প্রশাসনিক অঞ্চলের আয়তন ৭,৭৭৭ বর্গ কিমি। এর পশ্চিমে ও উত্তরে রয়েছে যথাক্রমে আইচি এবং নাগানো, য়ামানাশি ও কানাগাওয়া প্রশাসনিক অঞ্চল এবং পূর্বে ও দক্ষিণে রয়েছে প্রশান্ত মহাসাগরের উপকূলভাগ। পশ্চিম সীমায় জাপানি আল্পস পর্বতমালা বিদ্যমান, এবং পূর্বের অধিকাংশ জুড়ে আছে একাধিক মনোরম পর্যটনকেন্দ্র সমৃদ্ধ ইযু উপদ্বীপ। ২০১২ এর এপ্রিল মাসের হিসেব অনুযায়ী শিযুওকা প্রশাসনিক অঞ্চলের ১১ শতাংশ সংরক্ষিত বনাঞ্চল। এর মধ্যে আছে ফুজি-হাকোনে-ইযু এবং মিনামি আল্পস জাতীয় উদ্যান; তেন্‌রিউ-ওকুমিকাওয়া উপ-জাতীয় উদ্যান এবং চারটি প্রশাসনিক আঞ্চলিক উদ্যান। ঐতিহাসিকভাবে প্রতি ১০০ থেকে ১৫০ বছর অন্তর শিযুওকা প্রশাসনিক অঞ্চলে ভূমিকম্পের তাণ্ডব দেখা গেছে। ২০১১ এর ১৫ই মার্চ, মঙ্গলবার একটি ৬.২ মাত্রার ভূমিকম্প অঞ্চলটিকে আঘাত করে। এটির উপকেন্দ্র ছিল শিযুওকা নগরের প্রায় ৪২ কিমি উত্তর-উত্তর-পূর্বে। শিযুওকা প্রশাসনিক অঞ্চলে চা, স্ট্রবেরি, কমলালেবু, পীচ ও গোলাপ ফুলের চাষ উল্লেখযোগ্য। উন্নত জিন প্রযুক্তিতে নির্মিত বীজবিহীন সাৎসুমা কমলালেবু অত্যন্ত জনপ্রিয়। কাঠের জিনিস নির্মাণ ও কারুকাজে শিযুওকার দীর্ঘ ইতিহাস আছে। অবশ্য, দ্বিতীয় বিশ্বযুদ্ধের পর থেকে কারিগরী শিল্পের অধিকাংশে কাঠের জায়গা নিয়েছে প্লাস্টিক। প্লাস্টিকের খেলনা ও মডেল নির্মাণে বর্তমানে এই অঞ্চল অগ্রগণ্য। Nussbaum, Louis-Frédéric. (2005). "Shizuoka-ken" in গুগল বইয়ে Japan Encyclopedia, p. 876, পৃ. 876,; "Chūbu" in গুগল বইয়ে p. 126, পৃ. 126, Nussbaum, "Shizuoka" at গুগল বইয়ে p. 876, পৃ. 876,. Nussbaum, "Provinces and prefectures" at গুগল বইয়ে p. 780, পৃ. 780,. "General overview of area figures for Natural Parks by prefecture" (পিডিএফ)। Ministry of the Environment। ১ এপ্রিল ২০১২। সংগ্রহের তারিখ ১০ আগস্ট ২০১৪।
আইচি প্রশাসনিক অঞ্চল

আইচি প্রশাসনিক অঞ্চল (愛知県? আইচি কেন্‌) হল জাপানের মূল দ্বীপ হোনশুর চুউবু অঞ্চলে অবস্থিত একটি প্রশাসনিক অঞ্চল। এর রাজধানী নাগোয়্যা নগর, যা চুউকিও মহানগর অঞ্চলের কেন্দ্র। মেইজি পুনর্গঠনের আগে পর্যন্ত অঞ্চলটি ওওয়ারি ও মিকাওয়া প্রদেশে বিভক্ত ছিল। ১৮৭১ খ্রিঃ ওওয়ারি ও মিকাওয়ার পুনর্বিন্যাস ঘটে। চিতা উপদ্বীপ বাদে ওওয়ারি প্রদেশের বাকি অংশের নাম হয় নাগোয়্যা প্রশাসনিক অঞ্চল, এবং চিতা উপদ্বীপ সমেত মিকাওয়ার নাম হয় নুকাতা প্রশাসনিক অঞ্চল। ১৮৭২ খ্রিঃ এপ্রিলে নাগোয়্যা প্রশাসনিক অঞ্চলের নতুন নাম হয় আইচি, এবং ঐ বছরেরই ২৭শে নভেম্বর সেটি নুকাতা প্রশাসনিক অঞ্চলের সাথে যুক্ত হয়। আইচি প্রশাসনিক আঞ্চলিক সরকারের মূল কার্যালয় নাগোয়্যায় অবস্থিত, যা ছিল পূর্বতন ওওয়ারি প্রদেশের রাজধানী। এক্সপো ২০০৭ বিশ্বমেলা আয়োজিত হয়েছিল সেতো ও নাগাউকে নগরে। হোনশু দ্বীপের মাঝামাঝি অবস্থিত আইচি প্রশাসনিক অঞ্চলের দক্ষিণে আছে ইসে ও মিকাওয়া উপসাগর, পূর্বে শিযুওকা প্রশাসনিক অঞ্চল, উত্তর-পূর্ব ও উত্তরে যথাক্রমে নাগানো ও গিফু প্রশাসনিক অঞ্চল এবং পশ্চিমে মিয়ে প্রশাসনিক অঞ্চল। এর বিস্তার পূর্ব-পশ্চিমে ১০৬ কিমি এবং উত্তর-দক্ষিণে ৯৪ কিমি। নোওবি সমভূমির এক বিরাট অংশ আইচি প্রশাসনিক অঞ্চলের অন্তর্গত। এর উচ্চতম বিন্দু চাউসুয়্যামা পর্বত, যার উচ্চতা ১৪১৫ মিটার। আইচির অধিকাংশ পশ্চিম ভাগ নাগোয়্যা নগর ও তার শহরতলি অঞ্চলের মধ্যে পড়ে। এটি জাপানের তৃতীয় বৃহত্তম নগর। পূর্বাংশে জনবসতি অপেক্ষাকৃত কম হলেও এখানেও বহু গুরুত্বপূর্ণ শিল্পাঞ্চল বর্তমান। ২০০৫ এর অক্টোবর থেকে ২০০৬ এর অক্টোবরের মধ্যবর্তী সময়ে আইচির জনসংখ্যা বৃদ্ধির হার ছিল ৭.৪%, যা টোকিও নগরের থেকেও বেশি। ২০১২ এর এপ্রিল মাসের হিসেব অনুযায়ী আইচি প্রশাসনিক অঞ্চলের ১৭ শতাংশ ভূমি সংরক্ষিত বনাঞ্চল। এর মধ্যে আছে আইচি কোওগেন, হিদা-কিসোগাওয়া ও মিকাওয়া ওয়ান জাতীয় উদ্যান; তেন্‌রিউ-ওকুমিকাওয়া উপ-জাতীয় উদ্যান এবং সাতটি প্রশাসনিক আঞ্চলিক উদ্যান। আইচির দ্রষ্টব্য স্থানগুলির মধ্যে পড়ে ইনুয়্যামার মেইজি মুরা উন্মুক্ত স্থাপত্য জাদুঘর, যেখানে জাপানের মেইজি ও তাইশো যুগের স্থাপত্য সংরক্ষণ করা হয়। অন্যান্য জনপ্রিয় পর্যটনকেন্দ্রের মধ্যে আছে তোয়োতা নগরে তোয়োতা গাড়ি কারখানা ভ্রমণ, ইনুয়্যামার বানর উদ্যান এবং নাগোয়্যা, ওকাযাকি, তোয়োহাশি ও ইনুয়্যামার দুর্গ। জাপানের পূর্ব উপকূল বরাবর অবস্থিত হলেও আইচি প্রশাসনিক অঞ্চলে শিযুওকার তুলনায় তেমন কোনও জনপ্রিয় সমুদ্রসৈকত নেই। আইচির পর্যটনকেন্দ্রগুলির অধিকাংশই মানুষের সৃষ্টি, ঐতিহাসিক ও সাংস্কৃতিক দৃষ্টিকোণ থেকে গুরুত্বপূর্ণ। Nussbaum, Louis-Frédéric. (2005). "Aichi-ken" গুগল বইয়ে Japan Encyclopedia, p. 11, পৃ. 11,; "Chūbu" গুগল বইয়ে Japan Encyclopedia, p. 126, পৃ. 126,. Nussbaum, "Nagoya" গুগল বইয়ে p. 685, পৃ. 685,. Nussbaum, "Provinces and prefectures" গুগল বইয়ে Japan Encyclopedia, p. 780, পৃ. 780,. "General overview of area figures for Natural Parks by prefecture" (পিডিএফ)। Ministry of the Environment। সংগ্রহের তারিখ ৮ জুলাই ২০১২।
হিয়োগো প্রশাসনিক অঞ্চল

হিয়োগো প্রশাসনিক অঞ্চল (兵庫県? হিয়োগো কেন্‌) হল জাপানের মূল দ্বীপ হোনশুর কান্‌সাই অঞ্চলে অবস্থিত একটি প্রশাসনিক অঞ্চল। এর রাজধানী কোওবে নগর। বর্তমান হিয়োগো প্রশাসনিক অঞ্চলটি পূর্বে হারিমা, তাজিমা ও আওয়াজি প্রদেশের সম্পূর্ণ অংশ এবং তাম্বা ও সেৎৎসু প্রদেশের কিয়দংশে বিভক্ত ছিল। ১১৮০ খ্রিঃ হেইয়ান যুগের শেষ দিকে সম্রাট আন্তোকু, তাইরা নো কিয়োমোরি এবং সম্রাটের রাজসভা সাময়িকভাবে ফুকুহারা নগরে বাসভবন স্থানান্তর করেন। এই নগরেরই বর্তমান নাম কোওবে। উক্ত সময়ে পাঁচ মাস এখানে জাপানের রাজধানী ছিল। অন্যতম ইউনেস্কো বিশ্ব ঐতিহ্যবাহী স্থান হিমেজি দুর্গ হিমেজি নগরে অবস্থিত। ১৯৯৫ খ্রিঃ ৬.৯ মাত্রার হান্‌শিন মহাভূকম্পে হিয়োগো প্রশাসনিক অঞ্চলের দক্ষিণাংশ ব্যাপক ক্ষয়ক্ষতির সম্মুখীন হয়। কোওবে ও আওয়াজির অধিকাংশ এবং তাকারাযুকা ও পার্শ্ববর্তী ওসাকা প্রশাসনিক অঞ্চলের অংশবিশেষ ধ্বংস হয়ে যায়। এই বিপর্যয়ে প্রায় ৬,৫০০ মানুষের প্রাণহানি ঘটে। হিয়োগোর উত্তরে জাপান সাগর এবং দক্ষিণে সেতো অন্তর্দেশীয় সাগরের উপকূল অবস্থিত। আওয়াজি দ্বীপের দক্ষিণে কিই প্রণালী সন্নিহিত অঞ্চলে প্রশান্ত মহাসাগরের সীমানা। উত্তর হিয়োগোয় জনবসতি অপেক্ষাকৃত অল্প; কেবল তোয়োকা নগরে ঘনবসতি দেখা যায়। মধ্যভাগের উচ্চভূমিতে কেবল ইতস্তত কিছু গ্রামের অস্তিত্ব আছে। হিয়োগো প্রশাসনিক অঞ্চলের জনসংখ্যার অধিকাংশ বাস করে দক্ষিণ উপকূলের আশেপাশে। এই অঞ্চল ওসাকা-কোওবে-কিয়োতো মহানগরের অন্তর্ভুক্ত। আওয়াজি দ্বীপ সেতো অন্তর্দেশীয় সাগর ও ওসাকা উপসাগরকে পৃথক করে। এই দ্বীপের অবস্থান হোনশু ও শিকোকুর মাঝে। হিয়োগোয় গ্রীষ্মকাল উষ্ণ ও আর্দ্র। শীতকালে উত্তরাঞ্চলে নিয়মিত তুষারপাত হলেও দক্ষিণে অল্পস্বল্প বরফ পড়ে। স্থলসীমার মধ্যে হিয়োগোর পূর্বে অবস্থিত ওসাকা ও কিয়োতো প্রশাসনিক অঞ্চল এবং পশ্চিমে তোত্তোরি ও ওকায়ামা প্রশাসনিক অঞ্চল। ২০০৮ এর মার্চ মাসের হিসেব অনুযায়ী হিয়োগো প্রশাসনিক অঞ্চলের ২০ শতাংশ এলাকা সংরক্ষিত বনাঞ্চল। এর মধ্যে আছে সানিন কাইগান ও সেতোনাইকাই জাতীয় উদ্যান, হিয়োনোসেন-উশিরোয়্যামা-নাগিসান উপ-জাতীয় উদ্যান এবং এগারোটি প্রশাসনিক আঞ্চলিক উদ্যান। হিয়োগো প্রশাসনিক অঞ্চলে নানা রকম ভারী শিল্প গড়ে উঠেছে। এগুলির মধ্যে ধাতব শিল্প ও ওষুধ বিশেষ উল্লেখযোগ্য। কোওবে বন্দর জাপানের অন্যতম বৃহত্তম বন্দর। হিয়োগো হল হান্‌শিন শিল্পাঞ্চলের অংশ। জাপানের জাতীয় বিজ্ঞান গবেষণা সংস্থা রিকেনের অধীনস্থ দুটি গবেষণা প্রতিষ্ঠান কোওবে ও হারিমায় অবস্থিত। তাকারাযুকা কাগেকিদান নাট্যদলের এক জনপ্রিয় বাহিনী তাকারাযুকায় অনুষ্ঠান করে। উত্তর হিয়োগোয় জনপ্রিয় গন্তব্যের মধ্যে আছে কিনোসাকি উষ্ণ প্রস্রবণ, ইযুশি ও য়ুমুরা উষ্ণ প্রস্রবণ। মাৎসুবা কাঁকড়া ও তাজিমা বীফ সমগ্র জাপানে বিখ্যাত খাদ্য। Nussbaum, Louis-Frédéric. (2005). "Hyōgo prefecture" in গুগল বইয়ে Japan Encyclopedia, pp. 363-365, পৃ. 363,; "Kansai" in গুগল বইয়ে Japan Encyclopedia, p. 477, পৃ. 477,. Nussbaum, "Kobe" in গুগল বইয়ে Japan Encyclopedia, p. 537, পৃ. 537,. Nussbaum, "Provinces and prefectures" in গুগল বইয়ে Japan Encyclopedia, p. 780, পৃ. 780,. "General overview of area figures for Natural Parks by prefecture" (পিডিএফ)। Ministry of the Environment। সংগ্রহের তারিখ ৪ ফেব্রুয়ারি ২০১২।  "JAL Guide to Japan - Matsuba Crab"। ৫ এপ্রিল ২০১৫ তারিখে মূল থেকে আর্কাইভ করা। সংগ্রহের তারিখ ২৯ নভেম্বর ২০১৬।
ওয়াকায়ামা প্রশাসনিক অঞ্চল

ওয়াকায়ামা প্রশাসনিক অঞ্চল (和歌山県? ওয়াকায়ামা কেন্‌) হল জাপানের মূল দ্বীপ হোনশুর কান্‌সাই অঞ্চলে অবস্থিত একটি প্রশাসনিক অঞ্চল। এর রাজধানী ওয়াকায়ামা নগর। আজকের ওয়াকায়ামা প্রশাসনিক অঞ্চল অতীতের কিই প্রদেশের পশ্চিম ভাগের অধিকাংশ নিয়ে গড়ে উঠেছে। ওয়াকায়ামায় মানুষের বসতি ২৫,০০০ বছরের প্রাচীন। অন্তিম তুষার যুগের বিভিন্ন প্রাণী যেমন নাউমান এওয়া, ওকিনোশিকা ভালুক ও বৃহৎ বাদামী ভালুক প্রভৃতির সাথে মানুষের সহাবস্থান ছিল। এই সময় অর্থাৎ পুরা প্রস্তর যুগের নমুনা ৪০ টি স্থান থেকে পাওয়া গেছে। জোমোন যুগের নমুনা পাওয়া গেছে শতাধিক ক্ষেত্র থেকে। নারুকামিতে প্রাপ্ত এঁটো খোলার ঢিবিটি জাপানে প্রাপ্ত এই ধরনের সবচেয়ে প্রাচীন ঢিবি। অন্যান্য সমসাময়িক ধ্বংসাবশেষ হল ওয়াকায়ামা নগরের কাওয়াবে, হিরোকাওয়া মাচি তাকাশিমা ইত্যাদি। উল্লেখ্য, হাইনান শহরের মিযোনোগুচি ধ্বংসাবশেষে একটি পাথর দিয়ে ঘেরা স্থান পাওয়া গেছে। প্রাচীন জাপানের ক্ষমতার কেন্দ্রের নিকটে অবস্থানের ফলে ওয়াকায়ামায় বহু শতাব্দী ধরে জাতীয় স্তরে গুরুত্বপূর্ণ ঘটনা ঘটেছে। অবশেষে ১৮৭১ খ্রিঃ ২৯শে আগস্ট হান্‌ ব্যবস্থার বিলোপের মাধ্যমে আধুনিক ওয়াকায়ামা প্রশাসনিক অঞ্চলের জন্ম হয়। ১৯৫৩ খ্রিঃ ১৮ই জুলাই আরিতা, হিদাকাগাওয়া ও কিশিকাওয়া নদীর প্রবল বন্যায় বিশেষত আরিতা ও হিদাকা জেলায় ব্যাপক ক্ষয়ক্ষতি হয়। ২০০৪ খ্রিঃ ৭ই জুলাই “কিই পর্বতের পবিত্র মন্দির ও তীর্থসমূহ” ইউনেস্কো বিশ্ব ঐতিহ্যবাহী স্থানের মর্যাদা পায়। ওয়াকায়ামা প্রশাসনিক অঞ্চলের পশ্চিমে প্রশান্ত মহাসাগরের উপকূল, উত্তরে ওসাকা এবং পূর্বে রয়েছে নারা ও মিয়ে প্রশাসনিক অঞ্চল। এর আয়তন ৪৭২৬ বর্গ কিমি এবং তার মধ্যে ৮১% পর্বত। কিই পর্বতমালার অংশ ওমিনে পর্বতমালা ওয়াকায়ামার মাঝ বরাবর উত্তর থেকে দক্ষিণে প্রসারিত। ওয়াকায়ামার সর্বোচ্চ শৃঙ্গ গিমায়ামা পর্বতের উচ্চতা ১৩৭২ মিটার। ওয়াকায়ামার উত্তরাংশের জলবায়ু সেতো অন্তর্দেশীয় সাগর ও দক্ষিণাংশ প্রশান্ত মহাসাগর দ্বারা প্রভাবিত। দক্ষিণাংশের পূর্ব ভাগে বার্ষিক বৃষ্টিপাতের পরিমাণ ৪,০০০ মিমি ছাড়িয়ে যায়। ইতো জেলার কোওয়্যা পর্বতে জাপানি বৌদ্ধধর্মের শিঙ্গোন শাখার প্রধান কার্যালয় অবস্থিত। পর্যটনকেন্দ্র হিসেবেও স্থানটির খ্যাতি প্রাচীন। কিই পর্বতের তীর্থস্থানসমূহ সমগ্র প্রশাসনিক অঞ্চল জুড়ে ইতস্তত ছড়িয়ে আছে; এগুলি একত্রে জাপানের একাদশতম বিশ্ব ঐতিহ্যবাহী স্থান। কুমানো তীর্থস্থানসমূহ ওয়াকায়ামার দক্ষিণ প্রান্তে অবস্থিত। ৪টি ক্ষুদ্র ক্ষুদ্র দ্বীপের সমষ্টি তোমোগাশিমা দ্বীপপুঞ্জও ওয়াকায়ামার অংশ। ওয়াকায়ামায় কয়েকটি উষ্ণ প্রস্রবণ আছে, যেমন শিরাহামা, কাওয়ায়ু এবং য়ুনোমিনে। নাচিকাৎসু-উরা শহরের উষ্ণ প্রস্রবণ ও নাচি জলপ্রপাত উল্লেখযোগ্য। মানবীয় সংস্কৃতির নিদর্শনের মধ্যে পূর্বোক্ত মন্দির ইত্যাদির পাশাপাশি ওয়াকায়ামা দুর্গ, ওয়াকায়ামার আধুনিক শিল্পকলার জাদুঘর, চোওহোও-জি প্রভৃতি গুরুত্বপূর্ণ। Nussbaum, Louis-Frédéric. (2005). "Wakayama prefecture" in গুগল বইয়ে Japan Encyclopedia, p. 1026, পৃ. 1026,; "Kansai" in গুগল বইয়ে p. 477, পৃ. 477,. Nussbaum, "Wakayama" in গুগল বইয়ে p. 1025, পৃ. 1025,. Nussbaum, "Provinces and prefectures" in গুগল বইয়ে p. 780, পৃ. 780,. UNESCO.org